Kujutame ette järgmist olukorda. Ootad Frankfurdi lennujaamas oma lendu ja valjuhääldist teatatakse, et lend jääb ära - reisjatel palutakse tulla homme samal ajal tagasi. Sellele võib järgneda mitu reaktsiooni. Stsenaarium A: Kaasreisjad asuvad vaikselt ja mornilt lahkuma. Paistab, et olukord on nigel, aga mis teha. Tuleb olukorraga leppida, otsida endale ööbimiskoht ja homme tagasi tulla. Stsenaarium B: Tuleb meelde hiljuti kohatud tuttava jutt, kes oli samas olukorras vihaseks saanud, lennujaamas skandaali  korraldanud ja kellele seejärel samaks päevaks asenduslend otsiti. Mõeldes selle loo peale lähevad emotsioonid kõrgeks - miks mina pean kannatama, kui teised samas olukorras ei pidanud? Kassale lähenedes tõuseb adrenaliin ja kuuldes töötaja ametlikku hääletooni tekib automaatne reaktsioon valjuhäälselt protestida. See pole mitte ratsionaalne soov näha välja vihane, vaid tegelik emotsioon. Aga sellegipoolest täiesti ratsionaalne.